**শেখর সুমন** (জন্ম: ৭ ডিসেম্বর ১৯৬২) একজন ভারতীয় অভিনেতা, উপস্থাপক, প্রযোজক, পরিচালক এবং গায়ক।

ব্যক্তিগত জীবন
--------------

শেখর সুমন ৪ মে ১৯৮৩ সালে অলকা সুমনকে বিয়ে করেন। তার এক ছেলে অধ্যয়ন সুমন একজন বলিউড অভিনেতা। তার বড় ছেলে আয়ুষ ১১ বছর বয়সে হৃদরোগে আক্রান্ত হয়ে মারা গিয়েছিলেন।

কর্মজীবন
--------

শশী কাপুর প্রযোজিত এবং গিরিশ কারনাড পরিচালিত *উৎসব* (১৯৮৪) চলচ্চিত্রে রেখার বিপরীতে অভিনয়ের মাধ্যমে সুমন চলচ্চিত্রে আত্মপ্রকাশ করেন। তিনি *মানব হত্যা* (১৯৮৬), *নাচে ময়ূরী* (১৯৮৬), *সংসার* (১৯৮৭), *অনুভব* (১৯৮৬), *ত্রিদেব* (১৯৮৯), *পতি পরমেশ্বর* (১৯৯০) এবং *রণভূমি* (১৯৯১) সহ প্রায় ৩৫টি চলচ্চিত্রে কাজ করেছেন।

তিনি ১৯৮৪ সালে *বাহ জনাব* ধারাবাহিকের মাধ্যমে টেলিভিশনে আত্মপ্রকাশ করেন যেখানে তিনি কিরণ জুনেজার সাথে অভিনয় করেছিলেন। তার টেলিভিশন ক্যারিয়ারে তিনি *দেখ ভাই দেখ*, *রিপোর্টার*, *কভি ইধার কভি উধার*, *ছোটে বাবু*, *আন্দাজ*, *অমর প্রেম*, *বিলায়তি বাবু*, *মুভার্স এন শেকার্স*, *সিম্পলি শেখর* এবং *ক্যারি অন শেখর* এর মতো বিভিন্ন অনুষ্ঠান, ধারাবাহিকে কাজ করেছেন। তিনি ফেব্রুয়ারী ২০০৬ পর্যন্ত স্টার ওয়ানে *দ্য গ্রেট ইন্ডিয়ান কমেডি শো*, *ফিল্ম দিওয়ানে* উপস্থাপনা করেন এবং সাহারা টিভিতে *ডায়াল ওয়ান ঔর জিতো*-এর কিছু পর্বে উপস্থিত হন। তিনি জি টিভিতে *নীলাম ঘর*, স্টার ওয়ানে *হি-ম্যান* এবং স্টার নিউজে *পোল খোল* সহ বিভিন্ন কুইজ অনুষ্ঠানের উপস্থাপনা করেছিলেন। ২০১৫ সালে তিনি আজ তক-এ *আবকি বারি শেখর বিহারী* অনুষ্ঠান উপস্থাপনা শুরু করেন।

তিনি নবজ্যোত সিং সিধুর সাথে *দ্য গ্রেট ইন্ডিয়ান লাফটার চ্যালেঞ্জ*-এর একজন বিচারক ছিলেন, তার সহ-উপস্থাপকের সাথে মতপার্থক্যের কারণে তিন মৌসুম পরে তিনি এই অনুষ্ঠান ছেড়ে দেন। তিনি সনি টিভিতে *কমেডি সার্কাস* এবং সাব টিভিতে *কমেডি সুপারস্টার*-এর মতো আরও কয়েকটি কমেডি শো-তে বিচারক হিসেবে উপস্থিত হয়েছেন। তিনি সাব টিভিতে *জব খেলো সব খেলো* অনুষ্ঠানটি উপস্থাপনা করেন এবং সনি টিভিতে প্রচারিত জনপ্রিয় ডান্স রিয়্যালিটি শো *ঝলক দিখলা জা*-এর চতুর্থ সিজনে অংশগ্রহণ করেন।

তিনি গায়ক হিসেবে আত্মপ্রকাশ করেন *কুছ খ্বাব অ্যায়সে* নামে একটি সঙ্গীত অ্যালবামের মাধ্যমে, যার সঙ্গীত রচনা করেছিলেন আদেশ শ্রীবাস্তব এবং গান লিখেছিলেন শ্যাম রাজ। ২০০৯ সালের ডিসেম্বরে তিনি অতীত জীবনের প্রত্যাবৃত্তির উপর ভিত্তি করে আপাতবাস্তব টেলিভিশন ধারাবাহিক *রাজ পিছলে জনম কা*-এ অংশগ্রহণকারী হিসেবে উপস্থিত হন। সুমন ২০১৪ সালের চলচ্চিত্র *হার্টলেস*-এর মাধ্যমে চলচ্চিত্র পরিচালক হিসেবে আত্মপ্রকাশ করেন।

সুমন ২০০৯ সালের মে মাসে পাটনা সাহিব থেকে কংগ্রেসের টিকিটে লোকসভা নির্বাচনে লড়েছিলেন এবং তৃতীয় স্থানে এসে বিজেপির শত্রুঘ্ন সিনহার কাছে হেরেছিলেন।

তথ্যসূত্র
---------

1. ↑  "Shekhar Suman: The siege within"। *The Times of India*। ৫ জানুয়ারি ২০০৩। ৯ এপ্রিল ২০১২ তারিখে মূল থেকে আর্কাইভ করা। সংগ্রহের তারিখ ১৯ নভেম্বর ২০১৩। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
2. ↑  "Sachin bats for Shekhar Suman and Adhyayan"। *The Times of India*। ২০১৪-০১-০৪। আইএসএসএন 0971-8257। সংগ্রহের তারিখ ২০২৪-০২-১৯।
3. ↑  "Pained and hurt that Sonu, Sunidhi backstabbed me: Shekhar Suman"। *The Times of India*। ২০১৩-১২-১৭। আইএসএসএন 0971-8257। সংগ্রহের তারিখ ২০২৪-০২-১৯।
4. ↑  "'My father Shekhar Suman can go to any extent to see me happy'"। *Rediff* (ইংরেজি ভাষায়)। সংগ্রহের তারিখ ২০২৪-০২-১৯।
5. ↑  "Shekhar Suman's 'Heartless' dedicated to elder son"। *The Indian Express* (ইংরেজি ভাষায়)। ২০১৩-১১-১১। সংগ্রহের তারিখ ২০২৪-০২-১৯।
6. ↑  "rediff.com: Movies: Why Shekhar Suman wants to gamble with 7 roles"। *m.rediff.com*। সংগ্রহের তারিখ ২০২৪-০২-১৯।
7. ↑  Joseph, Krupa। "Theatre is challenging, but exciting, says Shekhar Suman"। *Deccan Herald* (ইংরেজি ভাষায়)। সংগ্রহের তারিখ ২০২৪-০২-১৯।
8. ↑  "Shekhar Suman gets annoyed when people call him a great comedian: I didn't want to do Dekh Bhai Dekh or Movers and Shakers"। *The Times of India*। ২০২৩-০৫-০৫। আইএসএসএন 0971-8257। সংগ্রহের তারিখ ২০২৪-০২-১৯।
9. ↑  "Raaz Pichley Janam Ka to peep into celebs' past"। *India Today* (ইংরেজি ভাষায়)। সংগ্রহের তারিখ ২০২৪-০২-১৯।
10. ↑  "Shekhar Suman turns director with 'Heartless'"। *The Indian Express* (ইংরেজি ভাষায়)। ২০১৩-১১-০৯। সংগ্রহের তারিখ ২০২৪-০২-১৯।
11. ↑  "Congress fields Shekhar Suman against Shatrughan Sinha"। *India Today* (ইংরেজি ভাষায়)। সংগ্রহের তারিখ ২০২৪-০২-১৯।
12. ↑  "Patna Sahib Election Results"। *www.elections.in*। সংগ্রহের তারিখ ২০২৪-০২-১৯।

বহিঃসংযোগ
---------

* ইন্টারনেট মুভি ডেটাবেজে শেখর সুমন (ইংরেজি)


উইকিমিডিয়া কমন্সে **শেখর সুমন** সংক্রান্ত মিডিয়া রয়েছে।